LIETUVOS RESPUBLIKOS

TARNYBOS LIETUVOS RESPUBLIKOS MUITINĖJE STATUTO 2 STRAIPSNIO PAKEITIMO

ĮSTATYMAS

2018 m. birželio 29 d. Nr. XIII-1383

Vilnius

1 straipsnis. 2 straipsnio pakeitimas

Pakeisti 2 straipsnio 1 dalį ir ją išdėstyti taip:

„1. Muitinės pareigūnas – šiame statute nustatyta tvarka į muitinės pareigūno pareigas priimtas statutinis valstybės tarnautojas, atliekantis įstatymuose nustatytas funkcijas, kuriomis užtikrinamas muitinės įstaigai įstatymuose nustatytų uždavinių ir funkcijų įgyvendinimas, turintis įstatymų suteiktus viešojo administravimo įgaliojimus dėl sau nepavaldžių asmenų ir (ar) vadovaujantis kitiems muitinės pareigūnams.“

2 straipsnis. Įstatymo įsigaliojimas ir įgyvendinimas

1. Šio įstatymo 1 straipsnis įsigalioja 2018 m. gruodžio 1 d.

2. Lietuvos Respublikos finansų ministerijoje sudaroma muitinės įstaigų statutinių valstybės tarnautojų pareigybių vertinimo komisija, kuri iki 2018 m. rugpjūčio 1 d. peržiūri muitinės įstaigų statutinių valstybės tarnautojų pareigybių sąrašus, įvertina šių pareigybių atitiktį šio įstatymo 1 straipsnyje nustatytai muitinės pareigūno sąvokai, sudaro šios sąvokos neatitinkančių pareigybių sąrašus ir pateikia juos Lietuvos Respublikos finansų ministrui. Į Finansų ministerijoje sudaromą muitinės įstaigų statutinių valstybės tarnautojų pareigybių vertinimo komisiją nario teisėmis įtraukiamas muitinės įstaigose veikiančių profesinių sąjungų bendru sutarimu skiriamas jų atstovas. Jeigu šios profesinės sąjungos nesusitaria dėl bendro atstovo paskyrimo, profesinių sąjungų atstovas į šios komisijos narius neskiriamas.

3. Naikinant šio įstatymo 1 straipsnyje nustatytos muitinės pareigūno sąvokos neatitinkančią muitinės pareigūno pareigybę (toliau – muitinės pareigūno sąvokos neatitinkanti pareigybė), muitinės pareigūnas gali būti jo rašytiniu sutikimu perkeltas į laisvas naikinamai pareigybei lygiavertes muitinės pareigūno pareigas arba jo prašymu į žemesnes muitinės pareigūno pareigas Muitinės departamente prie Lietuvos Respublikos finansų ministerijos (toliau – Muitinės departamentas) ar kitoje muitinės įstaigoje arba muitinės pareigūnas gali būti jo rašytiniu sutikimu perkeltas į laisvas naikinamai pareigybei lygiavertes ar žemesnes karjeros valstybės tarnautojo pareigas Muitinės departamente ar kitoje muitinės įstaigoje.

4. Kai vietoj naikinamos muitinės pareigūno sąvokos neatitinkančios pareigybės steigiama karjeros valstybės tarnautojo pareigybė, kuriai priskiriamos to paties pobūdžio kaip ir naikinamai pareigybei priskirtos funkcijos, muitinės pareigūno sąvokos neatitinkančias pareigas ėjusiam asmeniui turi būti siūloma eiti šias karjeros valstybės tarnautojo pareigas ir, jeigu šis asmuo sutinka, jis turi būti perkeltas į šias įsteigtas karjeros valstybės tarnautojo pareigas.

5. Muitinės pareigūnas gali būti perkeltas į karjeros valstybės tarnautojo pareigas šio straipsnio 3 ar 4 dalyje nurodytais atvejais, jeigu jis atitinka karjeros valstybės tarnautojo pareigybės aprašyme nustatytus specialiuosius reikalavimus.

6. Muitinės pareigūnas į šio straipsnio 3 ar 4 dalyje nurodytas karjeros valstybės tarnautojo pareigas, kurių pareigybės aprašyme yra nustatytas specialusis reikalavimas atitikti teisės aktuose nustatytus reikalavimus, būtinus išduodant leidimą dirbti ar susipažinti su įslaptinta informacija, perkeliamas tik tuo atveju, kai yra kompetentingos valstybės institucijos išvada, kad šiam asmeniui gali būti išduotas leidimas dirbti ar susipažinti su įslaptinta informacija.

7. Muitinės pareigūnui, perkeliamam į karjeros valstybės tarnautojo pareigas pagal šio straipsnio 3 ar 4 dalį, suteikiama kvalifikacinė klasė, atitinkanti turėtą kvalifikacinę kategoriją. Jeigu pagal šio straipsnio 3 ar 4 dalį į karjeros valstybės tarnautojo pareigas perkeliamas muitinės pareigūnas kvalifikacinės kategorijos neturėjo arba muitinės pareigūno pareiginė alga su priedu už pareiginį laipsnį ir kvalifikacinę kategoriją iki perkėlimo buvo didesnė negu pareiginė alga, nustatytina perkėlus jį į karjeros valstybės tarnautojo pareigas, jam nustatomas šio darbo užmokesčio skirtumo dydžio priedas. Šis priedas mokamas tol, kol karjeros valstybės tarnautojui Lietuvos Respublikos valstybės tarnybos įstatymo nustatyta tvarka bus nustatytas didesnis ar mažesnis už gautąjį iki perkėlimo darbo užmokestis.

8. Muitinės pareigūną, į karjeros valstybės tarnautojo pareigas perkeltą pagal šio straipsnio 3 ar 4 dalį, atleidžiant iš pareigų pagal Valstybės tarnybos įstatymą dėl valstybės tarnautojo pareigybės panaikinimo, išeitinė išmoka mokama atsižvelgiant į tarnybos valstybės ar savivaldybės institucijoje ar įstaigoje stažą ir į jį įskaitant laiką, kurį šis asmuo muitinės įstaigoje ėjo muitinės pareigūno pareigas iki perkėlimo į karjeros valstybės tarnautojo pareigas.

Skelbiu šį Lietuvos Respublikos Seimo priimtą įstatymą.

Respublikos Prezidentė	Dalia Grybauskaitė